Efter første slag: Foreningen mod Ulovlig Logning 0-1 Justitsministeriet

Østre Landsret har efterkommet Justitsministeriets ønske om at udskyde retssagen om ulovlig logning og vente på endnu en EU-dom. Nu går Foreningen mod Ulovlig Logning til Højesteret.

Foreningen mod Ulovlig Logning, der har samlet penge ind til at lægge sag an mod Justitsministeriet, har tabt det første slag i Østre Landsret.

Landsretsdommerne har nemlig givet Kammeradvokaten, der arbejder for ministeriet, medhold i, at sagen skal udskydes, foreløbig frem til 1. september. Det skyldes, at Østre Landsret vil afvente udfaldet af en sag ved EU-Domstolen, som den belgiske forfatningsdomstol har bedt om en afgørelse i.

Østre Landsret skriver i sin kendelse om udsættelsen, at udfaldet af den belgiske sag »må antages af have betydning for afgørelsen i den foreliggende sag«. Derfor finder landsretten det »påkrævet at udsætte behandlingen for at afvente EU-Domstolens afgørelse«.

Den danske stat går ind i sagen for at støtte den belgiske stat og mener, at sagen for EU-Domstolen kan have betydning for sagsanlægget herhjemme.

Det afviser Foreningen mod Ulovlig Logning, som anlagde den danske sag med udgangspunkt i en anden dom fra netop EU-Domstolen.

For godt to år siden fastslog EU-dommerne nemlig, at den logning, som svensk lovgivning krævede, at teleselskabet Tele2 udførte, var i strid med EU-chartret, simpelthen fordi det ikke garanterede menneskeretten til privatliv. Derefter ophørte logningen i Sverige.

Umiddelbart efter dommen fastslog førende jurister, at også den danske lovgivning strider mod EU-chartret. Den samme konklusion er både Justitsministeriet og justitsminister Søren Pape Poulsen (K) senere kommet frem til.

Ikke desto mindre har ministeren og hans embedsmænd opretholdt den forpligtelse, som den såkaldte Logningsbekendtgørelse giver teleselskaberne til at gemme data om, hvor kunderne befinder sig, når de ringer og sms'er, og hvem de kommunikerer med.

Læs også: Justitsminister beordrer teleselskaber til at fortsætte masseovervågning af danskerne

Disse logningsdata kan politiet efterfølgende med en dommerkendelse få adgang til. Det efterforskningsredskab er for væsentligt til at droppe, har Søren Pape Poulsen flere gange argumenteret.

Foreningen mod Ulovlig Logning mener derimod, at EU-Domstolen både med Tele2-dommen og en tidligere dom klart har fastslået, at den danske lovgivning strider mod retten til privatliv, og at der derfor ikke er nogen grund til at vente på yderligere en afgørelse fra EU-dommerne.

Foreningen har allerede i denne uge afleveret en ansøgning til Procesbevillingsnævnet for at få lov til at indbringe kendelsen for Højesteret og dermed annullere udsættelsen.

Derfor er initiativtager og talsmand Rasmus Malver også ret vild for at komme i medierne med sagen. Han vurderer, at medieomtale er et af de parametre, som Procesbevillingsnævnet lægger mest vægt på, når det afgør, om en sag kan komme for Højesteret eller ej.

Selv om Justitsministeriet nu har vundet første slag, så er Rasmus Malver stadig overbevist om, at ministeriet ender med at blive dømt for at blæse på EU-lovgivningen.

»Det er kun et spørgsmål om hvornår,« siger han.

Rasmus Malver ærgrer sig over, at der ikke falder dom inden et folketingsvalg, så Søren Pape Poulsen kan indkaldes som vidne, mens han er minister, medmindre han altså besidder samme post efter valget.

»Nu behøver han ikke at have et folketingsvalg hængende over hovedet.«

Logningsmodstanderen tror dog ikke, at valget kommer til at forandre noget, uanset hvilken politisk blok der vinder. Socialdemokratiet ser heller ikke ud til at bakke op om at fjerne logningen.

»Derfor vil vi have ministeriet dømt, så det tilpligtes at anerkende, at logningen har været ulovlig hele vejen igennem,« siger Rasmus Malver.

Han forventer, at Procesbevillingsnævnet tager stilling til, om kendelsen kan indbringes for Højesteret, i løbet af april.